Bankkrisen på Færøyene

mini|Lønnsutviklingen på Færøyene 1985–2000, tall i 1000 DKK.

Bankkrisen på Færøyene var en truende konkurs i Færøyenes største banker, Føroya Banki og Sjóvinnubankin, mellom 1992 og 1994. Krisen var foranlediget av 1980-årenes overopphetede økonomi, da både offentlig og privat sektor investerte over evne.

Fra og med 1989 falt lønnsomheten i fiskeflåten og fiskeindustrien, og store konkurser fulgte. Bankene klarte ikke å bære tapene. Mellom 1989 og 1994 falt de nominelle lønningene på Færøyene med 30 %. Arbeidsledigheten nådde 20 % i 1993. Over 4 000 færøyinger utvandret, halvparten til Danmark, og mange har aldri vendt tilbake.

Føroya Banki og Sjóvinnubankin ble rekapitalisert av den danske stat og tvunget til å fusjonere i 1994, mens en mindre bank, Fossbankin, ble slått konkurs. Bankkrisen førte til et anspent forhold mellom Færøyene og Danmark. Mange færøyinger mente at det danske Finanstilsynet hadde reagert for sent og for hensynsløst og på den måten forverret krisen. Færøyenes landsstyre ble ikke godt nok opplyst ved overtagelsen av aksjemajoriteten i Føroya Banki fra Danske Bank i 1993. De færøyske myndighetene satt igjen med en gjeld som var mer enn halvannen gang så stor som bruttonasjonalproduktet.

Bankkrisen førte til at Færøyene avviklet sin korporative økonomiske modell med stort offentlig eierskap, subsidier og lånegarantier til næringslivet. Føroya Fiskasøla, som var selve innbegrepet av denne økonomiske modellen, måtte omstruktureres. Krisen førte også til reformer i politikken og forvaltningen, der meningen var å oppnå en klarere ansvarsfordeling og mer rasjonelle politiske prioriteringer. Det skjedde store velgerforflytninger ved lagtingsvalgene i 1994 og 1998.

 Referanser 

 Litteratur 












 Eksterne lenker 


Kategori:Finansielle kriser
Kategori:Færøyenes økonomi
Kategori:Økonomisk historie
Kategori:Færøyenes historie
Kategori:1989 på Færøyene
Kategori:1990 på Færøyene
Kategori:1991 på Færøyene
Kategori:1992 på Færøyene
Kategori:1993 på Færøyene
Kategori:1994 på Færøyene
Kategori:1995 på Færøyene
Kategori:Portal:Færøyene/artikler